Talous- ja sosiaalikomitean lausunto aiheesta "Ehdotus Euroopan parlamentin ja neuvoston direktiiviksi vaarallisten valmisteiden luokitusta, pakkaamista ja merkintöjä koskevien lakien, asetusten ja hallinnollisten määräysten lähentämisestä"

(97/C 158/11)

Neuvosto päätti 1. lokakuuta 1996 Euroopan yhteisön perustamissopimuksen 100 a artiklan mukaisesti pyytää talous- ja sosiaalikomitean lausunnon edellä mainitusta ehdotuksesta.

Asian valmistelusta vastannut ympäristönsuojelu-, kansanterveys- ja kuluttajajaosto antoi lausuntonsa 7. maaliskuuta 1997. Esittelijänä oli Kenneth J. Gardner.

Talous- ja sosiaalikomitea hyväksyi 19. 20. maaliskuuta 1997 pitämässään 344. täysistunnossa (maaliskuun 20. päivän kokouksessa) seuraavan lausunnon. Äänestyksessä annettiin 94 ääntä puolesta, 2 vastaan, ja 5 pidättyi äänestämästä.

1. Johdanto

1.1. Vaarallisia valmisteita säädellään nykyään direktiivillä 88/379/ETY (), joka kattaa niiden luokittelun, pakkaamisen ja merkitsemisen. Tämän ehdotuksen tarkoituksena on saattaa direktiivi ajan tasalle sitä samalla selventäen. Ehdotus sisältää myös seuraavat uutuudet:

1.1.1. Kasvinsuojeluaineet kuuluvat nyt direktiiviehdotuksen piiriin luokittelun, pakkaamisen, merkintöjen ja käyttöturvallisuustiedotteiden (SDS Safety Data Sheets) suhteen. Kasvinsuojeluaineiden markkinoille saattamista koskeva direktiivi 91/414/ETY () säilyy kuitenkin voimassa, mutta sitä on muutettava niin, että otetaan huomioon torjunta-aineiden luokitusta, pakkaamista ja merkintöjä koskevan direktiivin 78/631/ETY () kumoaminen.

1.1.2. Käyttöturvallisuustiedotteen laatimisvelvoite laajennetaan koskemaan myös tiettyjä valmisteita, joita ei ole luokiteltu "vaarallisiksi".

1.1.3. Ehdotukseen sisältyy uusi luokitus ympäristölle vaarallisille valmisteille. Tämä pohjautuu vaarallisten aineiden luokitusta, pakkaamista ja merkintöjä koskevassa direktiivissä 67/548/ETY () asetettuihin vastaaviin perusteisiin.

1.1.4. Velvoite merkitä tietyt herkistävät aineet, myös yleisten luokittelurajojen alittuessa.

2. Yleistä

2.1. Useimmat muutoksista ovat välttämättömiä ja tervetulleita. Vaikka esitystä onkin parannettu, ehdotus on edelleen tavallisen maallikon kannalta vaikeaselkoinen, koska monet yksityiskohdista sisältyvät muihin direktiiveihin, etenkin vaarallisia aineita koskevaan direktiiviin 67/548/ETY. Komitea kannattaa direktiiviehdotusta, mutta haluaa esittää seuraavat huomautukset.

2.1.1. TSK vahvistaa osaltaan, miten tärkeää on tehdä kuluttajat tietoisiksi kaikista kodin- ja puutarhanhoitoon tarkoitettujen tuotteiden ympäristövaaroista, jotta he voivat ryhtyä varotoimiin ja mahdollisuuksien mukaan hankkia vaihtoehtoisia tuotteita.

2.1.2. Etenkin seuraavat uudet lisäykset aiheuttavat ongelmia:

2.2. Kasvinsuojeluaineiden sisällyttäminen

2.2.1. Kasvinsuojeluaineissa on nyt noudatettava samoja yleissäännöksiä kuin muissa valmisteissa. Tämä on yleistä yhdenmukaistamista, erityisesti luokittelun suhteen. Täsmällisten merkintämääräysten puuttuminen ehdotuksesta voi aiheuttaa sekaannusta ja väärinkäsityksiä sekä käyttäjien että toimeenpanosta vastaavien viranomaisten keskuudessa. Määräysten tulee siksi alusta alkaen olla yksiselitteisen selkeät.

2.3. Tiettyjen, ei vaarallisiksi luokiteltujen valmisteiden mukaan ottaminen

2.3.1. Olemassa olevien määräysten lisäksi uusi velvoite vaatii laatimaan käyttöturvallisuustiedotteen. Tästä syntyy monia ongelmia, joita käsitellään yksityiskohtaisemmin kohdassa 3.11.

2.4. Ympäristövaarat

2.4.1. Valmisteiden vaarallisuutta ympäristön kannalta ja niiden toksikologisia ominaisuuksia painotetaan nyt samalla tavalla ja niihin sovelletaan samaa yksityiskohtaista menettelyä.

2.4.2. Liitteissä tulee käsitellä ainoastaan arvioinnin teknistä puolta. Näin korostetaan (artikloissa ilmaistuja) periaatteita, mutta samalla teknisen osan nopea muuttaminen tieteellistä ja muuta kehitystä vastaavaksi on mahdollista.

2.5. Vaihtoehtoiset nimitykset

2.5.1. Ehdotuksessa säilytetään niitä aineluokkia koskevat nykyiset rajoitukset, joista vaihtoehtoisia nimityksiä voidaan käyttää, mutta määritellään myös näiden vaihtoehtoisten nimitysten hyväksymismenettely. Tätä käsitellään yksityiskohtaisemmin kohdissa 3.8 ja 3.10.

3. Yksityiskohtaiset kommentit

3.1. 1 artiklan 4 kohta

3.1.1. Artiklassa sisällytetään kasvinsuojeluaineiden luokitus, merkinnät, pakkaaminen ja käyttöturvallisuustiedotteet käsiteltävän direktiiviehdotuksen piiriin. Samalla direktiivin 91/414/ETY määräykset pysyvät voimassa. Kahdet erilaiset merkintäsäännöt aiheuttavat todennäköisesti hämmennystä.

3.1.2. Paras ratkaisu olisi komitean mielestä muuttaa direktiiviä 91/414/ETY tarpeellisilta osin ja saattaa se voimaan samanaikaisesti käsiteltävän ehdotuksen kanssa. Merkintöjen osalta asiaa käsitellään jäljempänä kohdassa 3.7.

3.2. 1 artiklan 5 kohta

3.2.1. Tämä direktiivi ei koske kuljetuksia ja kuljetuspakkauksia. Komission olisi siksi asiaa käsittelevissä kansainvälisissä komiteoissa pyrittävä vaikuttamaan siihen suuntaan, että kuljetusta koskevia sääntöjä yhdenmukaistettaisiin (kuten 21. marraskuuta 1994 annetussa direktiivissä 94/55/EY säädetään) luokitusta, pakkaamista ja merkintöjä koskien yhdenmukaisiksi tämän direktiivin kanssa.

3.3. 5 artikla Fysikaalis-kemiallisista ominaisuuksista aiheutuvien vaarojen arviointi

3.3.1. Arviointimekanismi säilyy pääpiirteissään entisenlaisena, mutta uuden lausekkeen ansiosta vältytään turhalta uudelleentestaukselta. Tämä vaikuttaa järkevältä.

3.4. 6 artikla Terveysriskien arviointi

3.4.1. Sallittua vaihtelua on lisätty käytännön kokemuksien perusteella. On kuitenkin tehtävä selväksi, että tämä sääntö koskee ainoastaan niitä harvoja tapauksia, joissa valmisteen ominaisuudet on ensin arvioitu testein eikä pelkästään ainesosasiin perustuviin laskelmiin pohjautuen.

3.4.2. Tässäkin uudella lausekkeella pyritään välttämään tarpeeton uudelleentestaaminen. Tässä tapauksessa näin vähennetään tarvittavien eläinkokeiden määrää.

3.5. 7 artikla

3.5.1. Tämä artikla on uusi ja kattaa, yhdessä liitteen III kanssa, ympäristön kannalta vaarallisten ominaisuuksien arvioinnin. Arviointimenetelmä kuvastaa hyvin järkevästi myrkyllisyyden arviointimenetelmää.

3.5.2. Ks. myös kohta 2.4 edellä.

3.6. 8 artiklan 4 kohta

3.6.1. Kyseessä on uusi artikla, joka helpottaa direktiivin toimeenpanoa ja soveltamista.

3.7. 10 artiklan 1.2 kohta Kasvinsuojeluaineiden merkinnät

3.7.1. Kuten kohdassa 3.1 todettiin, merkinnät ovat erityisongelma, joka syntyy kasvinsuojeluaineiden sisällyttämisestä yleisdirektiiviin. Komitea ehdottaa, että direktiivin liitteessä annetaan selvät, yksiselitteiset säännöt näiden tuotteiden merkitsemisestä. Kuten kohdassa 3.1 todetaan, tämä, yhdessä direktiiviin 91/414/ETY tehtävien muutosten kanssa, on tehtävä viimeistään nyt käsiteltävän direktiiviehdotuksen astuessa voimaan.

3.8. 10 artiklan 2.3.5 kohta vaihtoehtoisten nimien käyttö

3.8.1. Kyseisessä artiklassa sallitaan vaihtoehtoisten nimitysten käyttö vain sellaisille valmisteille, jotka ovat haitallisia välittömien kuolemaan johtavien vaikutusten vuoksi.

3.8.2. Tuoteselosteesta on ilmettävä kaikki kuluttajille ja käyttäjille tarpeelliset tiedot. On myös otettava huomioon nykyiset teollista taitotietoa suojaavat säännöt sikäli kun tämä ei vaaranna käyttäjien ja kuluttajien turvallisuutta. Tässä voidaan käyttää liitteessä VI olevan B-osan sanastoa ja opasta.

3.9. 10 artiklan 2.5 ja 2.6 kohta

3.9.1. Kohtien perusteella etikettiin voidaan joutua painamaan jopa kuusi R- (Risk phrases, vaaroja koskevaa) ja kuusi S- (Safety advice, turvallisuustoimenpiteitä koskevaa) lauseketta. Vaikkakin kuutta R-lauseketta esiintyy harvoin ja ainoastaan hyvin vaarallisten aineiden kyseessä ollen, voi kuudesta S-lausekkeesta tulla varsin yleisiä.

3.9.2. Näin monen lausekkeen ilmoittaminen kemiallisten nimien lisäksi edellyttää, että lisätieto on todella tarpeellista ja selkeästi esitettyä. Laajempaa ja tarkempaa tietoa on kuitenkin jo mahdollista saada työpaikoilla käyttöturvallisuustiedotteesta.

3.9.3. Haluamatta asettaa ehdotetun direktiivin säännöksiä kyseenalaisiksi komitea pyytää komissiota tutkimaan merkintöjen tarvetta ja sitä, miten suuri yleisö ja käyttäjät ymmärtävät merkinnät. Tästä tutkimuksesta saatujen tulosten perusteella olisi tarpeen mukaan tarkistettava direktiivin 67/548/ETY liitteessä VI esitettyjä perusteita vaarallisten aineiden ja valmisteiden merkitsemisestä sekä pohdittava tapoja ja keinoja suuren yleisön valistamiseksi.

3.9.4. Olisi ehkä mahdollista hyödyntää PO XXIV:n parhaillaan käynnistelemää, elintarvikealaa koskevaa tutkimusta (), jossa ongelmat ovat pitkälti samankaltaiset.

3.10. 11 artikla Vaihtoehtoisia nimiä koskeva menettely

3.10.1. Anomus vaihtoehtoisen nimityksen käyttämisestä voidaan tehdä vain 11 artiklassa säädetyin edellytyksin.

3.11. 16 artiklan 2 kohta käyttöturvallisuustiedotteiden laajentaminen

3.11.1. Artikla edellyttää käyttöturvallisuustiedotetta tuotteilta, joita ei ole luokiteltu vaarallisiksi 5, 6 ja 7 artiklojen mukaisesti, mutta jotka sisältävät vähintään yhden p-%:n (kaasujen osalta luku on ≥ 0,2 t-%) ainakin yhtä terveydelle vaaralliseksi luokiteltua ainetta, tai ainetta, jota varten yhteisö on asettanut altistusrajat työpaikoilla.

3.11.2. Tällaisia valmisteita on hyvin paljon. Täydellisten käyttöturvallisuustiedotteiden laatiminen ja päivittäminen on kallista ja vaati paljon paperityötä sekä valmistajilta että toimeenpanosta vastaavilta viranomaisilta. Valmistajien joukossa pk-yrityksillä on erityisvaikeuksia, koska niillä ei useinkaan ole tarvittavia teknisiä tai inhimillisiä resursseja.

3.11.3. Täydelliset käyttöturvallisuustiedotteet ovat perusteltuja niissä tapauksissa, joissa yhdelle valmisteen sisältämälle aineelle on määrätty altistusraja-arvot työpaikoilla (katso 16 artiklan 2 alakohdan toinen luetelmakohta).

3.11.4. Tapauksissa, joissa valmiste sisältää yhtä terveydelle vaarallista ainetta (16 artiklan 2 alakohdan ensimmäinen luetelmakohta), täydellisen käyttöturvallisuustiedotteen laatiminen ei yleensä ole perusteltua. Näiden valmisteiden osalta tulisi siksi laatia yksinkertaistettuja käyttöturvallisuustiedotteita, joista ilmenisivät vain käyttäjien ja kuluttajien todella tarvitsemat yksityiskohdat. Tämä olisi yhdenmukaista vaarallisten valmisteiden erityistietojärjestelmästä annetun direktiivin 93/112/EY liitteen johdannon kolmannen alakohdan kanssa (merkityksettömät ominaisuudet).

3.11.5. Tällaisten tiedotteiden yksityiskohdat voitaisiin hyvin sisällyttää tähän direktiiviehdotukseen, jotta varmistettaisiin, että kaikki jäsenvaltiot toimivat samalta pohjalta.

3.12. 23 artikla

3.12.1. Tämä ehdotus perustuu 100 a artiklaan, jossa määrätty menettely on aikaavievä ja monimutkainen. Soveltamisajankohdan määrääminen ennalta on siten epärealistista.

3.12.2. Soveltamisen tulisi siten alkaa siitä päivästä, jona direktiivi julkaistaan EY:n virallisessa lehdessä. Siihen tulisi liittyä direktiivin perusteluosan mukainen viiden vuoden siirtymäaika.

3.13. Liite V, C kohdan 1 alakohta tiettyjä herkistäviä aineita koskevat lisämerkinnät

3.13.1. Ehdotuksessa edellytetään, että tiettyjä herkistäväksi luokiteltuja aineita sisältävän valmisteen etiketissä on oltava maininta: "Sisältää [herkistävän aineen nimi]. Voi aiheuttaa allergisen reaktion jo herkistyneille ihmisille".

3.13.2. Aineen nimen maininta etiketissä on järkevä vaatimus herkistyneiden ihmisten varoittamiseksi.

3.14. Liite VI A osa: A-alakohdan ensimmäinen luetelmakohta

3.14.1. Korvataan englannin-, italian-, kreikan-, hollannin- ja suomenkielisessä versiossa ilmaus "R23" ilmauksella "R22". Ensimmäinen (myrkyllistä hengitettynä) viittaa myrkyllisyyteen, kun taas jälkimmäinen (haitallista nautittuna) viittaa haitallisuuteen.

Bryssel, 20. maaliskuuta 1997.

Talous- ja sosiaalikomitean puheenjohtaja

Tom JENKINS

() EYVL N:o L 187, 16.7.1988

() EYVL N:o L 230, 19.8.1991

() EYVL N:o L 206, 29.7.1978

() EYVL N:o L 196, 16.8.1967

() EYVL N:o C 265, 12.9.1996